30. spillerunde i Superligaen bød som altid på syv kampe, men det var én af de syv, der løb med al opmærksomheden. Brøndby IF vandt 3-2 over FC Midtjylland i en forrygende kamp på heden og tog dermed et skridt nærmere guldet. Det var dog ikke kun i Herning, der blev leveret gode individuelle præstationer.

Her er Rundens Hold i Superligaen for 30. spillerunde - sat op i en 4-4-2-opstilling:

Målmand: Hannes Halldorsson, Randers FC (1)

Hannes Halldorsson har været to forskellige målmænd i denne sæson. Hannes på det islandske landshold og Hannes i Randers FC. Den Halldorsson, der blev kåret som VM-kvalifikationens bedste målmand, har man ikke set meget til i Kronjylland. Hannes Halldorsson stod dog en fremragende kamp mod OB, og det var klart hans fortjeneste, at fynboerne blot scorede et enkelt mål.

Højre back: Jens Martin Gammelby, Silkeborg IF (4)

Silkeborg-backen har været knap så iøjefaldende på det seneste, men torsdag var han tilbage i overskrifterne, da han - med lidt hjælp - scorede direkte på frispark. En scoring, der blev fejret, som var Gammelby foruden en dygtig højre back også elitegymnast.

Central forsvarer: Bubacarr Sanneh, FC Midtjylland (7)

Kan man være på Rundens Hold som midtstopper, selv om man indkasserer tre mål? Det kan man, når man præsterer, som Bubacarr Sanneh. Den tidligere Horsens-spiller var en klippe i forsvaret, og han var centimeter fra at komme på måltavlen mod Brøndby. Og så er det i øvrigt værd at notere, at Brøndby scorede to mål, efter at Sanneh måtte lade sig udskifte med en krampe.

Central forsvarer: Søren Henriksen, FC Helsingør (1)

Det var ikke nogen køn fodboldkamp, men FC Helsingør trak det længste strå mod AGF tirsdag aften, og det var ikke mange chancer, gæsterne skabte. Søren Henriksen gik forrest og spillede en flot kamp for oprykkerne.

Venstre back: Anthony Jung, Brøndby IF (3)

Tyskeren så tung ud, da Gustav Wikheim scorede til 2-0, og det var i det hele taget ikke hans bedste kamp defensivt, men det er nemt at tilgive, når man bliver matchvinder i en guldkamp. Med målet til 3-2 banker Anthony Jung sig ind på Rundens Hold.

Højre midtbane: Vladimir Rodic, Silkeborg IF (2)

Vladimir Rodic bragte Silkeborg IF foran 1-0 mod et umotiveret Hobro IK-mandskab, og det fejrede han med den klassiske Cristiano Ronaldo-jubelscene. Lad os bare konstatere, at det fungerer bedre på et fyldt Santiago Bernabeu end foran 1.700 mennesker i Silkeborg, men point for forsøget til Rodic og under alle omstændigheder et klap på skulderen for en god præstation torsdag aften.

Central midtbane: Christian Nørgaard, Brøndby IF (3)

Christian Nørgaard har været fremragende i denne sæson, og han har haft en særlig evne til at steppe op i de store kampe. Det gjorde han også på heden torsdag aften, hvor han blandt andet stod for assisten til Kamil Wilczeks udligning. FC Midtjyllands centrale midtbane var også stærkt spillende, så Nørgaard var udfordret i alle 90 minutter.

Central midtbane: Simon Okosun, AC Horsens (2)

Superligaens luftkonge pandede sig selv på måltavlen i AC Horsens' remis mod FC Nordsjælland, og midtbanespilleren har nu vundet knap 100 hovedstødsdueller mere end nummer to på listen set over hele sæsonen. Okosun havde fået en ny rolle mod FCN, og det slap han fint fra. Jakob Poulsen og Mathis Jensen kunne også have fået plads på Rundens Hold, men æren tilfalder altså Okosun.

Venstre midtbane: Viktor Fischer, FC København (3)

Viktor Fischer har været afgørende for FC København i hele foråret, og det var han også mod AaB, hvor han blev matchvinder. Den danske landsholdsspiller tog sagen i egen hånd og scorede sejrsmålet i anden halvleg. Viktor Fischer er et bevis på, at man ikke behøver en tilpasningsperiode i en ny klub, hvis man bare er god nok.

Angriber: Kamil Wilczek, Brøndby IF (3)

Det er på alle måder på sin plads at lette på hatten for Kamil Wilczek. Den polske angriber scorer mål på samlebånd, og mod FC Midtjylland blev det til to af slagsen. Wilczek føjede endnu en grim scoring til sin efterhånden lange samling af disse, men han lavede også et klassemål til 2-2. Gad vide, om vi får Kamil Wilczek at se til sommerens VM-slutrunde?

Angriber: Gustav Wikheim, FC Midtjylland (3)

Nordmanden er på sine bedste dage en af Superligaens mest underholdende spillere, og mod Brøndby ramte han topniveauet. Gustav Wikheims problem er, at han mangler slutprodukt, men det var intet problem i torsdagens guldkamp, hvor han scorede to flotte mål og udfordrede Brøndbys defensiv med sin speed. Der gemmer sig et enormt potentiale i 25-årige Wikheim.

I parantes bemærket er antallet af gange, som spilleren er blevet udvalgt til Rundens Hold i denne sæson.

Sponsoreret:

Drømmer du om en tur ud i Europa for at opleve den fede fodboldstemning på et af de helt store stadions?

Skal det være hos FC Barcelona, Real Madrid, Manchester United, Liverpool, Chelsea, Bayern München eller noget endnu bedre?

Få tre hurtige tilbud på den perfekte fodboldtur for dig og vennerne, for far og søn eller for hele familien.

Det er nemt, hurtigt og enkelt, og der er svar fra rejsearrangørerne inden for 24 timer – find dit rejsetilbud her.